《赠严广舆》
明代·黎遂球

风雅有渊源，交道匪儿戏。义合伦所关，情钟澹成味。

昔我先君子，弱冠游诸暨。谢公敬爱客，渭阳好尤至。

把臂欣诸贤，岸帻睨群吏。一时竹箭材，尽誓金兰利。

沈公拜受经，王子估游艺。严陵足可加，葛洪丹共秘。

小谢更谐谑，俯仰空天地。或偕圣湖游，或以诸侯寄。

先子拜盟书，谓欲垂世世。谢公被流言，清廉反为累。

厥后迁且归，骑鲸在狂醉。孑孑牛衣人，孀兰照枯泪。

夙昔诸君子，存问勤书使。先子崇大雅，中岁不得志。

硕鼠横当途，狙狯妄要质。遂掷侧注冠，永矢丘园贲。

城市且稀踪，鱼雁于何置。惟有方诸生，犹传红豆字。

南北诸乐词，至今尽存笥。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。